אורחיי

אוֹרחֶיי (ברומנית: Orhei; קרויה גם אוניצקאן, ברומנית: Oniţcani; בעבר נקראה אורגייב או אורהייב (גם: אורגיוב, אורהיוב, אורייב, אוריוב, אורייוו), ברוסית: Оргеев) היא עיר ורשות עירונית במולדובה, בירת  נפת אורהיי.

אורחיי, יריד קדום שהתפתח לעיר, היא היישוב העירוני הקדום ביותר ברפובליקת מולדובה. במהלך המאות ה-14 וה-16 הוחרבה העיר בידי הטטרים.

עד כיבוש האזור בידי האימפריה הרוסית בשנת 1812 שימשה העיר כמרכז צבאי טורקי. לאחר מלחמת העולם הראשונה נכללה העיר בתחומי רומניה, ובשנת 1991 נכללה בשטחי מולדובה.

בשנת 2004 התגוררו בעיר כ-25,000 תושבים.

יהודי אורחיי

בשנת 1726 הואשמו יהודי אורחי בעלילת דם. בין מלחמות העולם חיו בעיר כ-6,300 יהודים, כמחצית תושביה. בתקופה זו פעלו בעיר מוסדות תרבות ודת יהודיים, וכן מפלגות ותנועות נוער ציוניות.

בסוף יוני 1940 נכנסו לעיר חיילי הצבא האדום, ובתקופת שליטתם בה, יהודים אמידים בה הוגלו לסיביר, תוך החרמת עסקים רבים של יהודים.

עם פרוץ מבצע ברברוסה נסוגו הסובייטים מהעיר, ויהודים רבים שניסו להימלט מהעיר נהרגו בהפצצות שיירות הפליטים על ידי מטוסים גרמניים. עם כניסת הרומנים והגרמנים לעיר בסוף יולי 1941, פנתה לשלטונות משלחת יהודית כדי לקבלם, אך חבריה נרצחו בידיהם. בהמשך החודש ריכזו הרומנים את כ-4,000 היהודים שנותרו בעיר בגטו סגור, בו מתו מדי יום עשרות יהודים כתוצאה מתנאי המחיה הקשים. בד בבד, חויבו יהודי העיר בעבודות כפייה ובענידת טלאי צהוב, ונערכו בהם מעשי רצח אכזריים בידי אנשיו של המפקד הרומני פיליפ בקי. ב-6 באוגוסט 1941 רצחו אנשי הצבא הרומני כ-200 יהודים מהגטו, ובהם תינוקות וילדים קטנים, תוך השלכת גופותיהם לנהר דניסטר.

מאוקטובר 1941 עד נובמבר 1941 גורשו כל יהודי גטו אורחי לטרנסניסטריה, ודרך העיר הועברו גם אלפי היהודים שגורשו מגטו קישינב. רכוש היהודים באורחי הוחרם בידי השלטונות הרומניים, או נשדד בידי התושבים המקומיים.

כיום ישנה קהילה יהודית קטנה בעיר, ומופעל בה בית כנסת ומרכז חב"ד בידי השליח הרב זלמן טוביה אבלסקי, הרב הראשי למולדובה.

מילידי העיר
 ש. בן-ציון - סופר, עורך ומוציא לאור, ממייסדי תל אביב.
 ישראל גוכברג - מתמטיקאי ישראלי.
 דוד קנוט - משורר רוסי-יהודי, ממייסדי המחתרת הצרפתית "הצבא היהודי".
 שנאור כוגן - צייר וגרפיקאי.
 משה כוגן - פסל.
 יצחק ספיבק - סופר ילדים ונוער.
אברהם נוימן - ממציא צרפתי (1931 - מנעול למניעת גנבת רכב)
חקובו פיכמן - משורר ארגנטינאי
שבסו וישקאוצן - לוחם מלחמת העולם השנייה שקיבל אות גבורה הגבוה של ברית המועצות
וולף זיסליס - פעיל מחתרת קומוניסטית במולדובה בשנים 1924–1931
מאיר דיזנגוף - ראש עיריית תל אביב

לקריאה נוספת
 יצחק ספיבק, מרדכי רוטקוב, מרדכי פרנק (עורכים), אורהיוב בבנינה ובחורבנה, תל אביב: ועד יוצאי אורהיוב, תשי"ט.

קישורים חיצוניים

 
 
 אורהייב בבניינה ובחורבנה: תרגום לאנגלית באתר JewishGen
 אורחיי (אורגייב) באתר JewishGen KehilaLinks 
תמונות של אנדרטאות לנספים בשואה מאתר JewishGen  

 
 

ערכים שבהם תבנית אתר רשמי אינה מתאימה להוספה אוטומטית
מולדובה: ערים
מולדובה: עיירות יהודיות
מולדובה: רשויות עירוניות
גטאות במולדובה
קהילות יהודיות שמונצחות בבית העלמין הדרום
קהילות יהודיות שהושמדו בשואה